Michel Hazanavicius

De **Michel Hazanavicius**, gebuer den 29. Mäerz 1967 zu Paräis, ass e franséische Film- an Televisiounsregisseur an Dréibuchauteur.

Hie war schonn als Kand vum Film faszinéiert, gouf am Ufank Stagiaire bei Canal+ a geschwënn duerno Sketch-Auteur fir d'Komikertrio *Les Nuls* op deem Sender. Duerno huet hien 3 Filmer gemaach, déi aus "Versatzstécker" aus anere Filmer bestoungen an déi, nei synchroniséiert, eng frësch, absurd Geschicht goufen: *Derrick contre Superman*, wou den Inspekter Derrick zesumme mam Starsky and Hutch an dem Captain Kirk géint de Superman an de Roger Moore kämpfe mussen, *Ça détourne* (1992) a *La classe américaine* (1993). Dee leschtgenannten huet aus Copyrightgrënn just eemol däerfe gewise ginn, a bestoung aus enger geckeger Geschicht, an där queesch duerch d'Filmarchiv vu Warner Bros., Zeenen aus Hollywood-Filmer mam John Wayne, James Stewart, Henry Fonda, Paul Newman, Dustin Hoffman oder Robert Redford zesummegeschnidde goufen, woubäi bei der Nei-Synchroniséierung z.&nbsp;D. déi Spriecher geholl goufen, déi och soss deenen Acteuren d'franséisch Stëmm ginn.

Parallel dozou huet den Hazanavicius eng 40 Reklamms-Spotte gedréint, an huet d'Dréibicher vun *Delphine 1, Yvan 0* (1996) a *Le clone* vum Fabio Conversi (1998) geschriwwen. 1999 huet hie bei sengem éischten eegene Film, *Mes amis* Regie gefouert.

2004 huet hien d'Dréibuch zu *Tuez-les tous!* geschriwwen, engem Documentaire iwwer de Genozid am Ruanda, an och un deem vu *Les Daltons* matgeschafft.

Bekannt gouf e virun allem duerch zwou Parodien op Agentefilmer, *[[OSS 117: Le Caire, nid d'espions]]* (2006) an *[[OSS 117: Rio ne répond plus]]* (2009), wou de Jean Dujardin den OSS 117 als e chauvinisteschen, zimmlech dëlpessege franséischen Agent spillt. Béid Filmer zitéiere mat vill Léift zum Detail d'Billerform, Faarwen, Dekoren, Gestik, Musek a verschiddenen Zeene vun den Agentefilmer vun den Enn 1950er an Enn 1960er Joren.

International bekannt gouf den Hazanavicius fir säin Hommage un d'Stommfilmer, *[[The Artist]]* (2011), deen d'Geschicht vum Niddergang vun engem Stommfilmstar erzielt, wéi den Tounfilm bis agefouert gouf, a parallel dozou d'fulgurant Karriär vun enger Dänzerin zum Hollywoodstar weist. De Film ass selwer a schwaarzwäiss an am Format 1,33:1 gedréint, an et gëtt sou gutt wéi keen Originaltoun, just Musek. Och hei gëtt et eng Hellewull un Zitater aus Filmer vun deemools. En huet 2012 ë.&nbsp;a. 3 Golden Globe Awards, 7 BAFTA-Awards, 6 *[[César du cinéma|Césaren]]* a 5 *[[Oscar]]e* kritt (dorënner all Kéier och fir de besche Film/bescht Regie), an den Dujardin krut de Präis vum beschten Acteur um Filmfestival zu Cannes 2011.

2014 huet hien *[[The Search]]* realiséiert, e Remake vum Fred Zinnemann sengem Film mam nämmlechten Titel vun 1948, deen 1999 am Zweeten Tschetschenekrich spillt.

De Michel Hazanavicius lieft mat der Schauspillerin Bérénice Bejo zesummen; d'Koppel huet zwee Kanner. Aus enger vireger Bezéiung huet hien nach zwee Kanner.

## Filmographie
### Regisseur
* 1992: Derrick contre Superman (Tëleekuerzfilm)
* 1992: Ça détourne (Tëleesfilm)
* 1993: La classe américaine (Tëleesfilm)
* 1994: C'est pas le 20 heures (Tëleesserie)
* 1996: Les films qui sortent le lendemain dans les salles de cinéma (Tëlees-documentatioun)
* 1997: Échec au capital (Kuerzfilm)
* 1999: Mes amis
* 2006: OSS 117: Le Caire, nid d'espions
* 2009: OSS 117: Rio ne répond plus
* 2011: The Artist
* 2014: The Search
* 2020: Le Prince oublié

### Dréibuchauteur
* 1992: Ça détourne (Tëleesfilm)
* 1993: La classe américaine (Tëleesfilm)
* 1996: Delphine 1, Yvan 0
* 1998: Le clone
* 1999: Mes amis
* 2004: Tuez-les tous! Rwanda: histoire d'un génocide sans importance (Documentaire)
* 2004: Les Dalton
* 2006: OSS 117: Le Caire nid d'espions
* 2009: OSS 117: Rio ne répond plus
* 2011: The Artist
* 2014: The Search
* 2020: Le Prince oublié (Co-auteur)

## Um Spaweck

* Fiche bei allocine.fr